## Rješenje Agencije za zaštitu tržišnog natejcanja klasa: UP/I 430-01/2010-09/002, urbroj: 580-03-10-17-02 od 25. veljače 2010.

### NN 37/2010 (26.3.2010.), Rješenje Agencije za zaštitu tržišnog natejcanja klasa: UP/I 430-01/2010-09/002, urbroj: 580-03-10-17-02 od 25. veljače 2010.

AGENCIJA ZA ZAŠTITU TRŽIŠNOG NATJECANJA

963

Agencija za zaštitu tržišnog natjecanja na temelju članka 13. stavka 1. i 2. Zakona o državnim potporama (»Narodne novine«, broj 140/05), u upravnom postupku donošenja odobrenja na prijedlog izmjene Programa kreditiranja obrtnih sredstava, pokrenutom na zahtjev Hrvatske banke za obnovu i razvitak, sa sjedištem u Zagrebu, Strossmayerov trg 9, na temelju odluke s 35. sjednice Vijeća za zaštitu tržišnog natjecanja, održane 25. veljače 2010., donosi

RJEŠENJE

I. Odobrava se državna potpora u obliku kredita pod povoljnijim uvjetima od tržišnih sadržana u prijedlogu izmjena Programa kreditiranja obrtnih sredstava jer je sukladna Zakonu o državnim potporama.

II. Ovo rješenje bit će objavljeno u »Narodnim novinama«.

Obrazloženje

I. ZAPRIMANJE PRIJEDLOGA IZMJENA PROGRAMA KREDITIRANJA OBRTNIH SREDSTAVA

Agencija za zaštitu tržišnog natjecanja (dalje: Agencija) zaprimila je 23. veljače 2010., od Hrvatske banke za obnovu i razvitak (dalje: HBOR), sa sjedištem u Zagrebu, Strossmayerov trg 9, prijedlog izmjene Programa kreditiranja obrtnih sredstava (dalje: prijedlog izmjene Programa).

Prijedlog izmjena Programa podnesen je Agenciji na ocjenu sukladno članku 12. stavku 1. Zakona o državnim potporama (»Narodne novine«, broj 140/05; dalje: ZDP). Na prijedloge akata iz članka 12. stavka 1. ZDP-a Agencija izdaje rješenje.

Prijedlog izmjena Programa odnosi se na Program kreditiranja obrtnih sredstava koji je Agencija odobrila rješenjem od 11. veljače 2010., klasa: UP/I 430-01/2010-09/01, urbroj: 580-03-2010-59-04, jer je državna potpora za obrtna sredstva u obliku kredita pod uvjetima povoljnijim od tržišnih u iznosu do 500.000. eura u kunskoj protuvrijednosti sadržana u navedenom Programu sukladna sa Zakonom o državnim potporama.

II. PROPISI PRIMIJENJENI TIJEKOM OCJENE PRIJEDLOGA IZMJENA PROGRAMA

Osim ZDP-a i Uredbe o državnim potporama (»Narodne novine«, broj 50/06), Agencija je primijenila i Odluku o objavljivanju pravila privremenog okvira za mjere državnih potpora kojima se podupire pristup financiranju u trenutnoj financijskoj i gospodarskoj krizi (»Narodne novine«, broj 56/09; dalje: Odluka o privremenom okviru), u kojoj je sadržano Priopćenje Komisije o privremenom okviru Zajednice za mjere državne potpore kojima se podupire pristup financiranju u trenutnoj financijskoj i gospodarskoj krizi (SL C 16/01, od 7. travnja 2009., str. 1.-15.) i Odluku o objavljivanju pravila o utvrđivanju referentne i diskontne stope (»Narodne novine«, 114/08; dalje: Odluka o referentnoj kamatnoj stopi) u kojoj je sadržano Priopćenje Komisije o reviziji načina određivanja referentnih i diskontnih stopa (SL C 14, od 19. siječnja 2008.).

III. OPIS PRIJEDLOGA IZMJENA PROGRAMA

Prijedlog izmjena Programa odnosi se na sljedeće izmjene:

a) namjenu kredita

Kreditna sredstva nije moguće koristiti za isplatu dividendi ili dobiti, za izmirenje obveza prema povezanim društvima/obrtima te za povrat pozajmica vlasnika.

b) način kreditiranja i podnošenja zahtjeva za kredit

Uvjeti za sudjelovanje na aukcijama bit će propisani u Uputama, a pravo sudjelovanja na aukcijama imaju poslovne banke koje su odobrile kreditna sredstva HBOR-u za provedbu Programa kreditiranja obrtnih sredstava, odnosno sudjelovale u sindiciranom kreditu.

c) promjenu visine kamatne stope za dio kredita iz sredstava HBOR-a te promjena utvrđivanja kamatne stope za dio kredita iz sredstava poslovne banke

Prema Programu kreditiranja obrtnih sredstava odobrenom rješenjem Agencije od 11. veljače 2010., dio kredita iz sredstava HBOR-a odobravao se uz nominalnu kamatnu stopu za korisnike kredita od 4 posto, međutim prijedlogom izmjena Programa kamatna stopa se mijenja te iznosi 3,8 posto. Zbog promjene kamatne stope, državnu potporu predstavlja razlika između privremeno umanjene osnovne referentne stope izračunate sukladno točki 4.4.2. Odluke o privremenom okviru, koju objavljuje Agencija, uvećane za referentnu maržu za rizik koja ovisi o kreditnom rejtingu pojedinog poduzetnika i ponuđenim instrumentima osiguranja plaćanja i poticajne kamatne stope HBOR-a u iznosu od 3,8 posto.

Prema Programu kreditiranja obrtnih sredstava odobrenom rješenjem Agencije od 11. veljače 2010., kamatna stopa za dio kredita odobrenog od strane poslovne banke odobrava se u ovisnosti o ponudi poslovnih banaka na aukcijama za provedbu Programa koje će provoditi HBOR. Međutim, nakon usvajanja izmjena Programa kamatna stopa za dio kredita odobrenog od strane poslovne banke utvrđivat će se kao prinos trezorskih zapisa Ministarstva financija s rokom dospijeća 91 dan ostvaren na zadnjoj aukciji prije datuma sklapanja ugovora o kreditu, uvećan za maržu poslovne banke koja ovisi o ponudi na aukcijama.

d) naknadu za obradu kreditnog zahtjeva.

Prema Programu kreditiranja obrtnih sredstava odobrenom rješenjem Agencije od 11. veljače 2010., naknada za obradu kredita bila je jednokratna i iznosila je 0,8 posto od iznosa odobrenog kredita i naplaćivala se prije ili istodobno s korištenjem kredita. Međutim, prema prijedlogu izmjena Programa naknada se naplaćuje prije korištenja kredita, jednokratno i to u određenom postotku obračunatom i na dio kredita odobren od strane poslovne banke i na dio kredita odobren od strane HBOR-a, a visina naknade ovisi o roku otplate kredita.

IV. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je prijedlog izmjene Programa na svojoj 35. sjednici, održanoj 25. veljače 2010., pri čemu je uzelo u obzir sve činjenice iz izmjena prijedloga Programa.

Vijeće je utvrdilo da se dijelovi prijedloga izmjena Programa opisani u točkama III. a), b) i d) obrazloženja ovog rješenja ne mijenjaju Program u dijelu koji se odnosi na visinu, instrument i trajanja državne potpore.

U odnosu na promjenu visine kamatne stope koja umjesto 4 posto prema prvotnom Programu kreditiranja obrtnih sredstava odobrenom rješenjem Agencija od 11. veljače 2010., prema prijedlogu izmjene Programa iznosi 3,8 posto, Vijeće je odlučilo da je navedeno smanjenje kamatne stope sukladno Zakonu o državnim potporama, odnosno Odluci o privremenom okviru, te je odlučeno kao u točki I. izreke ovog rješenja, dok su preostali dijelovi Programa odobrenih rješenjem Agencije, a koji se odnose na državne potpore ostali neizmijenjeni.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2010-09/02

Urbroj: 580-03-10-17-02

Zagreb, 25. veljače 2010.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 37/2010-963